## Pravilnik Velereda kralja Tomislava s lentom i Velikom Danicom

### NN 108/2000 (3.11.2000.), Pravilnik Velereda kralja Tomislava s lentom i Velikom Danicom

# PREDSJEDNIK REPUBLIKE HRVATSKE

if !supportEmptyParas endif

2121

Na temelju članka 5., 6., 7.
i 35. Zakona o odlikovanjima i priznanjima Republike Hrvatske (»Narodne
novine«, broj 20/95) i članka 22. Pravilnika o odlikovanjima i priznanjima od
4. listopada 2000. godine, donosim

## PRAVILNIK

### VELEREDA KRALJA TOMISLAVA S LENTOM I VELIKOM DANICOM

Članak 1.

Ovim Pravilnikom propisuje se
izgled i tehnička izvedba Ve­le­reda kralja Tomislava s lentom i Velikom
Danicom (u da­lj­njem tekstu: Velered), izgled i opis isprave o dodjeli
Velereda, na­čin nošenja i isticanja Velereda, te druga pitanja od značenja za
Velered.

Članak 2.

Velered je ustanovljen
Zakonom o odlikovanjima i priznanjima Republike Hrvatske (»Narodne novine«,
broj 20/95).

Velered temeljem članka 6.
Zakona o odlikovanjima i priznanjima Republike Hrvatske (u daljnjem tekstu:
Zakon), po važ­nosnome slijedu zauzima prvo mjesto odlikovanja Republike
Hrvatske.

Članak 3.

Velered se dodjeljuje
poglavarima država kao najviši izraz priznanja Republike Hrvatske za njihovo
djelovanje na uspostavi suverene Republike Hrvatske, za izniman doprinos
njezinu međunarodnu ugledu i položaju te za visoki doprinos razvitku
međudržavnih odnosa između Hrvatske i njihove zemlje.

Članak 4.

Velered se sastoji od znaka
Velereda sa lentom, Velike Danice, male oznake Velereda te umanjenice Velereda.

Znak Velereda je od srebra
finoće 999/1000, visok 66 mm i širok 60 mm. Na licu znaka Velereda je srebrni
monogram »H« (rvatske) s okruglim zlatnim medaljonom, promjera 25 mm, utisnutim
u vodoravnoj prečki monograma. Na medaljonu je reljefno istaknut lik hrvatskog
vladara iz splitske krstionice, s atributima vlasti (kruna, žezlo, jabuka) kako
sjedi na prijestolju s po jednim simbolom sunca sa svake strane prijestolja.
Rub medaljona je profiliran s ornamentom upletena konopca. U medaljon, iznad
krune kralja Tomislava, je udubljen grb Republike Hrvatske iza kojeg se između
okomitih krakova monograma izvija stilizirana preslica. Okomiti krakovi
monograma su urešeni tropletim ornamentom u kojem je usađeno pet crvenih
okruglih koralja po svakom kraku. Podno medaljona je troredi stilizirani
starohrvatski ornament u čijoj je sredini stilizirano sunce s dvanaest zraka sa
središnjim okruglim usađenim crvenim koraljem. Ispod sunca se izvija
stilizirano klasje. Monogram je postrance urešen predromaničkim ornamentima
»vala« koji simboliziraju snagu hrvatske pomorske sile u X. stoljeću.

Na glatkom naličju znaka
Velereda je u sredini natpis KRALJ TOMISLAV uokviren vijencem od tropruta
pletera unutar kojeg teče natpis REPUBLIKA HRVATSKA.

Znak Velereda je ovješen
ušicom i prstenom širine 7 mm, urešenim profiliranim starohrvatskim tropletom,
o dvostruki uresni čvor lente. Lenta je širine 80 mm i duljine 1960 mm, od
moariranog svilenog ripsa, u bojama zastave Republike Hrvatske, u čijem su
plavom i crvenom polju po dvije zlatne pruge, od pletera širine 19 mm.

Velika Danica Velereda je
ispupčena i osmerokraka, izrađena od srebra finoće 999/1000, promjera 100 mm.
Na licu Velike Danice je osam istaknutih i osam kraćih srebrnih zraka te između
njih 16 zraka od zlatna finoće 750/1000. U sredini je medaljon od zlata
promjera 32 mm, izgledom istovjetan medaljonu znaka. Na naličju Velike Danice
je okomita igla za ovjes izrađena od srebra finoće 900/1000.

Malu oznaku Velereda čini
minijatura i vrpca. Minijatura je umanjeni otkov medaljona s lica znaka
Velereda, promjera 13,5 mm, pričvršćen na sredini pačetvorine. Vrpca je od
svilenog moariranog ripsa u bojama zastave Republike Hrvatske s po dvije zlatne
pruge u crvenom i plavom polju, slijedom boja s lijeva na desno. Od vrpce je
složena vodoravna pačetvorina visine 14 mm i širine 34 mm. Na naličju male
oznake je igla za ovjes.

Umanjenicu Velereda čini
minijatura i vrpca. Minijatura je otkov umanjene Velike Danice Velereda
promjera 17 mm, ovješen o svilenu moariranu vrpcu u bojama zastave Republike
Hrvatske, složenu u okomitu pačetvorinu visine 40 mm i širine 12 mm. Na naličju
umanjenice je igla za ovjes.

Sastavni dio ovoga Pravilnika
je slikovni prikaz Velereda.

Članak 5.

Pri dodjeli Velereda
dodjeljuje se isprava o dodjeli (u da­lj­njem tekstu: isprava).

Isprava je otisnuta na shamoa
corolla papiru (100 g/m2, veličine 210 x 297 mm).

Isprava je omeđena
pravokutnikom 168 x 261 mm centriranim u odnosu na papir. Unutar
pravokutnika je zelenkasto-plava podloga bogato urešena vegetabilnim višebojnim
uresom koji zauzima lijevu i donju trećinu te desni rub središnjeg polja
isprave. Uresi mogu izlaziti iz pravokutnika maksimalno 8 mm. U stiliziranome
tamnocrvenom štitu u gornjem lijevom uglu isprave nalazi se grb Republike
Hrvatske. Desno od grba je tekst: REPUBLIKA / HRVATSKA. Znakom / označen je
prelazak u novi red. U donjoj trećini desno nalazi se krug unutarnjeg promjera
50 mm unutar kojeg je otisnut suhi mali državni pečat Republike Hrvatske.

Sadržaj isprave je otisnut na
zelenkasto-plavoj podlozi ispod natpisa REPUBLIKA/HRVATSKA, a glasi:

ODLUKOM/PREDSJEDNIKA
REPUBLIKE/na temelju član­­ka 98. / Ustava Republike Hrvatske / odlikovan je /
(čin, znanstveni stupanj) IME I PREZIME/VELEREDOM KRALJA TOMISLAVA/S LENTOM I
VELIKOM DANICOM.

Lijevo ispod natpisa S LENTOM
I VELIKOM DANICOM ispisano je: U Zagrebu, datum. Desno od datuma ispisano je:
PRED­SJEDNIK REPUBLIKE/HRVATSKE/potpis predsjednika Republike Hrvatske / ime i
prezime predsjednika Republike Hrvatske.

Sadržaj isprave je pisan
crnim slovima tipa Lydian BT.

Sastavni dio ovoga Pravilnika
je slikovni prikaz isprave.

Članak 6.

Velered odlikovani poglavari
država ističu prilikom svečanih prigoda uređenih zakonodavstvom dotične države,
uobičajenoj i protokolarnoj praksi.

Lentu s Veleredom kralja
Tomislava odlikovani poglavari država ističu ovješenu od desna ramena na lijevi
bok zajedno s Velikom Danicom na lijevoj strani grudi sukladno prilikama i
potrebama nosioca, odnosno prema pravilu za nošenje službenih odora. U tim
prilikama se ne ističe niti jedna druga lenta Veleredova, a ukoliko je državni
poglavar odlikovan istima, ističu se Danice.

Mala oznaka Velereda ističe
se isključivo na službenoj odori, a umanjenica isključivo na civilnoj odjeći.

Umanjenica Velereda ističe se
prilikom svečanih prigoda, prema prilikama i potrebama nosioca. Potrebito je
obratiti pozornost na primjeren izgled, ponašanje i dostojanstvo kao i važnost
prigode kada se odlikovanje ističe.

Žene ističu umanjenicu
Velereda na lijevoj strani grudi, odnosno uz druge umanjenice složene u niz po
važnosnome slijedu.

Muškarci ističu umanjenicu
Velereda u lijevom zapučku, odnosno uz druge umanjenice složene u niz po
važnosnome slijedu na lijevom suvratku odijela.

Zajedno sa znakom Velereda i
Velikom Danicom nije dopu­šteno isticati malu oznaku i umanjenicu istog
Velereda.

Članak 7.

Predsjednik
Republike Hrvatske (u daljnjem tekstu: predsjednik Republike) uručuje Velered
osobno.

Predsjednik
Republike može imenovati izaslanika za uru­če­nje Velereda.

Izaslanik
predsjednika Republike je predsjednik Hrvatskoga državnog sabora.

Prilikom uručenja
Velereda odlikovani državni poglavar dobiva uz Velered i ispravu te kutiju za
Velered.

Članak 8.

Za sva ostala prava, obveze i
odgovornosti osoba odlikovanih Veleredom koja nisu uređena ovim Pravilnikom
primjenjuju se odredbe Zakona te Pravilnika o odlikovanjima i priznanjima.

Članak 9.

Ovaj Pravilnik stupa na snagu
danom objave u »Narodnim novinama«.

Broj: 01-051-00-3272/1

Zagreb, 6. listopada 2000.

Predsjednik
Republike Hrvatske
**Stjepan Mesić,** v. r.

if !supportEmptyParas endif

![](dodatni/374485.gif)

![](dodatni/374486.gif)

![](dodatni/374487.gif)

![](dodatni/374488.gif)

Pravilnik, NN 108/2000-2121